224 Mater

Sicut colligitur ex dictis angelis libro *De bono coniugali*, mater Dei potest dici quatuor. Vno modo sicut beata Maria que eum concepit et peperit, sed in hoc fuit laudabilior eius mater spiritu quam carne.

Item, tota ecclesia dicitur mater Christi cuius verba sunt Domino testamenta. Vnde suggitur lac sacramentorum secundum Augustinum, *Super canonica Joannis* homilia 3.

Item, predicator uel praelatus dicitur mater Christi in hiis quos Christo parturit, Gal. 4[:19]: *Filioli mei, quos iterum parturio, donec formetur in vobis Christus*. Et Gregorius, *Super Euangelio* libro primo, homilia 8, mater Dei quis efficitur predicando, si per eius vocem amor Christi et proximi corde generatur.

Item, mater Dei dicitur anima fidelis faciens Dei voluntatem, quasi Christum in seipsa formens et pariens, Matt. 12[:50]: Qui *fecerit voluntatem Patris mei*, hic *meus frater et soror et mater est*.

¶ Debitum parentis ad prolem est eam primitus instruere, carius diligere. Vnde in Maria mater et parens totalis debitum soluit ut productrix in vita naturali, ut doctrix in scola morali, ut dilectrix affectu naturali.

Item, ut mater que amplius tribuit in concepcione, doctius se tenuit in educacione, immensius valuit in protection, intencius doluit in passione quod patet quia a paruulo non diuisa, Matt. 2[:11]: *Invenerunt puerum cum matre ejus*. Quia de pietate non diffusa, Joan. 2[:5]: *Dixit mater ministris: Quodcumque dixerit vobis, facite*. Quia credulitate non decisa, Luc. 2[:34-35]: *Dixit Simeon ad matrem ejus, tuam ipsius animam pertransibit gladius*.

¶ Item, mater noster dicitur ecclesia quia sicut mater carnalis. Primo puerum portat et parit. Secundo balneat et lauat. Tercio docet, fouet et pascit. Tandem in lecto secum quiescere facit sicud spiritualiter ad ostium ecclesie portamur, in baptismate mundamur, Christi carismate pascimur et potamur. Tandem cum ipsa post labores quiescimus. Ideo debemus illi tanquam matri obtemparare et que ei sunt debita reddere, utpote decimas.

Item, in hoc nomine matris potest notari titulus honoris quia magnus honor est matri habere communem filium cum Deo. Iccirco filius matrem honorauit in natiuitate quia eam virginem seruauit. In conseruacione quia ei obediens fuit, Luc. 2[:51]: *Et erat subditus illis*. In morte quia eam Johanni commendauit, Joh. 19[:26-27]. Post mortem quia ei primo apparuit, secundum versus Sedulii, Aratoris, et Diaconi Cardinalis. Post ascensionem quia eam ad gloriam adduxit.

¶ Item, in hoc nomine matris potest notari affectus amoris. Nam in Christo sunt tria: caro, anima, deitas. Erat inter ipsum et matrem coniunctio carnis ad carnem secundum naturam, anime ad animam secundum amiciciam, spiritus ad deitatem secundum gratiam.